66. ΑΠΟΦΑΣΗ ΥΠΟΥΡΓΟΥ ΥΓΕΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ  ΑΣΦΑΛΙΣΕΩΝ Αριθ. Α6β/7876 της 9 Αυγ./5 Σεπτ. 1990 (ΦΕΚ Β΄ 565) Εξαγωγή φαρμακευτικών ουσιών και φαρμακευτικών ιδιοσκευασμάτων ή σκευασμάτων, που υπάγονται στις διατάξεις για τα ναρκωτικά. Έχοντας υπόψη: α)Τις διατάξεις του Ν.Δ. 1105/1972 «περί κυρώσεως της Ενιαίας Συμβάσεως του 1961 επί των Ναρκωτικών και του Νόμ. 348/1976 «περί κυρώσεως της από 21ης Φεβρ. 1971 Συμβάσεως επί των ψυχοτρόπων ουσιών». β)Τις διατάξεις των άρθρ. 4 και 7 του Νόμ. 1729/1987 «καταπολέμηση της διάδοσης των ναρκωτικών, προστασία των νέων και άλλες διατάξεις». γ)Τις γνωμοδοτήσεις της Επιτροπής Ναρκωτικών αριθ. 2, 3, 8/1989 και 5/1990. δ)Την Υπουργική απόφαση αριθ. Α6β/4553/15. 5.1989 «περί εξαγωγής φαρμακευτικών ουσιών και φαρμακευτικών ιδιοσκευασμάτων ή σκευασμάτων που υπάγονται στις διατάξεις για τα ναρκωτικά, αποφασίζουμε: 1.Ορίζουμε ότι, για την εξαγωγή ουσιών του άρθρ. 4 του Νόμ. 1729/1987, καθώς και φαρμακευτικών, ιδιοσκευασμάτων ή σκευασμάτων που περιέχουν τις ουσίες αυτές, απαιτείται σχετική άδεια της Διεύθυνσης Φαρμάκων και Φαρμακείων. Για την χορήγηση αδείας εξαγωγής θα προσκομίζεται αίτηση του ενδιαφερομένου που θα αναγράφονται όλα τα στοιχεία του εισαγωγέα και η οποία θα συνοδεύεται με αναλυτικό τιμολόγιο των προϊόντων προς εξαγωγή και την άδεια εισαγωγής από την αρμόδια υπηρεσία της χώρας εισαγωγής. Σε περίπτωση δε επανεξαγωγής θα προσκομίζεται και η άδεια εισαγωγής της χώρας τελικού προορισμού. Ο εισαγωγέας οφείλει να δηλώσει στην Διεύθυνση Φαρμάκων και Φαρμακείων την εξαγωγή σε διάστημα 10 ημερών από την πραγματοποίησή της. 2.Από της δημοσιεύσεως της παρούσης αποφάσεως στην Εφημερίδα της Κυβερνήσεως παύει να ισχύει η αριθ. Α6β/4553/15.5.89 Υπουργική απόφαση. 